חוק זכויות הדייר בדיור הציבורי (תיקון מס' 6), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2548, עמ' 752, 2016-04-07T00:00:00+03:00
חוק זכויות הדייר בדיור הציבורי (תיקון מס' 6), התשע"ו-2016 (להלן - התיקון), התקבל בקריאה השנייה ובקריאה השלישית ביום כ' באדר ב' התשע"ו (30 במרס 2016). תיקון זה מתקן את חוק זכויות הדייר בדיור הציבורי, התשנ"ח-1998 (להלן - החוק), ועניינו עיגון חובות של משרד הבינוי והשיכון והחברות לדיור ציבורי לעניין מסירת מידע לגבי עצם הזכאות לדיור ציבורי ולשוכרים בדיור הציבורי - לגבי מגוון נושאים. 
ראשית, התיקון קובע כי משרד הבינוי והשיכון חייב להודיע למבקש, בתוך 30 יום ממועד הגשת הבקשה לזכאות לדיור ציבורי, אם הוא עמד בכללי הזכאות לדיור ציבורי, ועל הדרכים להשיג או לערער על ההחלטה בעניינו. הוראה זו תיכנס לתוקף במועד פרסום התיקון ברשומות. 
כמו כן, התיקון קובע כי חברה לדיור ציבורי תהיה חייבת להמציא לשוכר, לפני ביצוע תיקון ליקויים, פירוט של הליקויים שאותם מתקנים, עלות התיקונים, שיעור ההשתתפות העצמית של השוכר וסכום ההשתתפות העצמית. הוראה זו גם תיכנס לתוקף במועד פרסום התיקון ברשומות.
בנוסף, התיקון מרחיב את חובות החברה לדיור ציבורי המעוגנות בסעיף 2 לחוק ומחייב אותה לשלוח לשוכר דיווח חצי שנתי, שיכלול, בין היתר, את פירוט החיובים שבהם חויב בתקופת הדיווח ומהותם. לעניין זה, התיקון קובע סנקציה, לפיה חברה לדיור ציבורי שלא דיווחה לשוכר על יתרת חובותיו כאמור, לא תורשה לגבות ריבית והפרשי הצמדה או כל תוספת תשלום אחרת בשל אי תשלום החובות במועד.
כמו כן, התיקון קובע כי חברה לדיור ציבורי תודיע לשוכר שקיבל הנחה בשכר הדירה על סיומה של תקופת הזכאות, חודשיים לפני סיומה. 
התיקון קובע גם חובת יידוע של השוכר בדיור ציבורי, בדבר כל החלטה שהתקבלה בעניינו, כאשר ההחלטה תישלח אל השוכר 14 ימים מיום קבלתה והיא תהיה מנומקת ותכלול את הדרכים להשיג או לערער עליהן. 
התיקון מעגן את זכותו של השוכר לקבל בעת דרישת חוב או תשלום, פירוט של התשלומים הנדרשים וכן את זכותו לעיין בתיקו האישי ולקבל ממנו מסמכים, למעט חוות דעת פנימיות.
הוראות אלה יכנסו לתוקף בתוך שישה חודשים מיום פרסום התיקון ברשומות. 
חובה נוספת שהתיקון מטיל על חברה לדיור ציבורי, היא החובה למסור לשוכר אישור מסירה על כל מסמך שהוא ממציא לה, בדרך שבה השוכר המציא לה את אותו מסמך. הוראה זו תכנס לתוקף ביום פרסומו של התיקון ברשומות. 
לבסוף, התיקון קובע הוראה כללית אשר מחייבת את החברות לדיור ציבורי להציב שילוט במשרדיהן, במספר שפות - עברית, ערבית ורוסית - אשר יציין את הזכות לקבל מידע על זכויות דיירים בדיור הציבורי והדרכים לקבלתו, לפי נוסח שיקבע השר בתקנות. הוראה זו תכנס לתוקף בתוך שלושה חודשים ממועד פרסומו של התיקון ברשומות.